b"\n_START_ARTICLE_\nNova \xc5\xa0tifta, Sodra\xc5\xbeica\n_START_SECTION_\nGeografija\n_START_PARAGRAPH_\nZaselek se nahaja na vrhu holma z nadmorsko vi\xc5\xa1ino 622 m, nad zahodnim robom Ribni\xc5\xa1kega polja, ob vzhodnem vzno\xc5\xbeju Travne gore. Od Sodra\xc5\xbeice je oddaljena 4 km in od Ribnice 6 km. Od tod se po strmem gozdnatem pobo\xc4\x8dju in serpentinasti gozdni cesti pride do planinske ko\xc4\x8de na Travni gori. V letu 2016 je tukaj \xc5\xbeivelo 9 prebivalcev.\n_START_SECTION_\nIzvor pomena krajevnega imena\n_START_PARAGRAPH_\nKrajevno ime vsebuje izposojenko iz nem\xc5\xa1\xc4\x8dine Stift v pomeni 'samostan, cerkvena ustanova'; v kraju namre\xc4\x8d stoji romarska cerkev, na kar se navezuje zgoraj omenjena nem\xc5\xa1ka beseda.\n_START_SECTION_\nZnamenitosti\n_START_PARAGRAPH_\nNova \xc5\xa0tifta je znana predvsem po baro\xc4\x8dni romarski cerkvi Vnebovzetja Device Marije. Sveti\xc5\xa1\xc4\x8de so postavili v letih 1641\xe2\x88\x921671 po naro\xc4\x8dilu ribni\xc5\xa1kega gra\xc5\xa1\xc4\x8daka Jurija Khisla zaradi \xc4\x8dude\xc5\xbenega prikazovanja lu\xc4\x8di na vzpetini Brinov vrh (622 mnm). Cerkev sestavljata osmerokotna ladja in manj\xc5\xa1i prezbiterij kvadratnega tlorisa s porezanimi vogali. Zunaj obdaja pro\xc4\x8delje pokrit arkadni hodnik, znotraj se bo\xc4\x8di 27 m visoka kupola, nad njo je zvonik z baro\xc4\x8dno kapo. Sveti\xc5\xa1\xc4\x8de je verjetno kopija renesan\xc4\x8dne cerkve Santa Maria Incoronata iz Lodija pri Milanu. Stavba je bila vzor mnogim poznej\xc5\xa1im sakralnim gradnjam na Slovenskem._NEWLINE_Posebnost Nove \xc5\xa0tifte sta tudi dve veliki lipi (od prvotnih \xc5\xa1tirih) (visoki okrog 25 m in stari okrog 370 let). V kro\xc5\xa1nji ve\xc4\x8dje lipe se nahaja lesena uta, do katere vodi 30 stopnic. Poleg cerkve stoji fran\xc4\x8di\xc5\xa1kanski samostan, sicer pa se v zaselku nahajajo \xc5\xa1e tri hi\xc5\xa1e."